**Regulament privind concursul de proiecte**

**destinat revistelor și publicaţiilor de limba română**

**din Republica Moldova**

**Capitolul I Dispoziţii generale. Temei legal**

**Art. 1** În baza Legii nr.356/2003 privind înființarea, organizarea și funcționarea Institutului Cultural Român și a prevederilor Legii nr.186/2003 privind susținerea și promovarea culturii scrise, Institutul Cultural Român (ICR), prin ICR „Mihai Eminescu” din Chişinău, organizează concursul de proiecte destinat revistelor și publicațiilor culturale de limba română din Republica Moldova.

**Art. 2 Revistele și publicaţiile eligibile pentru înscriere la concurs sunt următoarele:**

1. reviste culturale dedicate elevilor/adolescenților;
2. reviste culturale dedicate studenților și tinerilor intelectuali;
3. reviste culturale cu caracter literar-artistic, istoric, tehnico-științific și academic;
4. reviste culturale dedicate creației literare și artistice a tinerilor;
5. reviste culturale dedicate didacticii predării limbii și literaturii române sau cu altă tematică educativ-culturală.

**Art. 3** Fondurile necesare pentru finanţarea revistelor și publicaţiilor de limba română din Republica Moldova sunt prevăzute în bugetul Institutului Cultural Român (ICR), iar cuantumul finanţării va fi anunţat de ICR odată cu lansarea concursului de proiecte, conform prevederilor de la Cap. II din prezentul Regulament.

**Art. 4** Acordarea finanţării revistelor și publicaţiilor se face prin selecția dosarelor de candidatură înscrise în concurs, în baza evaluării comisiei de evaluare, selectată de Comitetul Director al ICR.

**Art. 5** În cadrul concursului, un solicitant poate propune spre finanţare o singură revistă sau publicație.

**Art. 6** Finanţarea se acordă exclusiv pentru cheltuieli efectuate în perioada de derulare a contractului de finanţare încheiat între solicitantul selectat şi ICR, după anunţarea rezultatelor. Sumele vor fi folosite exclusiv la acoperirea cheltuielilor pentru drepturile de autor aferente desfăşurării proiectelor editoriale pentru care au fost acordate.

**Capitolul II Publicitatea selecţiei de oferte**

**Art. 7** Acordarea finanţării revistelor și publicaţiilor se realizează pe baza selecției dosarelor de candidatură înscrise.

**Art. 8** Organizarea selecţiei va fi anunţată pe site-ul ICR Chişinău pentru înregistrarea solicitărilor de finanţare.

**Art. 9** Anunţul public privind selecția dosarelor de candidatură înscrise în concurs se aprobă de către Comitetul Director al ICR şi va cuprinde informaţii cu privire la:

* termenul limită pentru depunerea cererii de finanțare;
* conţinutul dosarului pentru solicitarea finanţării.

**Capitolul III Condiţii de participare**

**Art. 10** Pot participa la concursul de proiecte revistele și publicațiile de limbă română cu profil cultural publicate în Republica Moldova.

**Art. 11** Dosarul pentru concurs, cu mențiunea „Pentru concursul publicațiilor culturale din Republica Moldova”, va fi trimis prin poşta electronică (documentele scanate) la adresa icrmihaieminescu@icr.ro, dar și în format fizic, pe adresa ICR Chișinău (Strada Vlaicu Pârcălab 39, Chișinău 2012, Republica Moldova).

Dosarul va cuprinde următoarele documente:

1. formularul tip pentru solicitarea finanţării;
2. CV-ul coordonatorului de proiect;
3. declaraţia solicitantului din care să reiasă că publicația nu primeşte finanţare de la alte entităţi din România pe aceleași categorii de cheltuieli;
4. declaraţia solicitantului că nu este în incapacitate de plată, plăţile sau conturile nu îi sunt blocate conform vreunei hotărâri judecătoreşti;
5. copie după certificatul de înregistrare ca persoană juridică, semnată conform cu originalul şi ştampilată;
6. copie după actul constitutiv şi/sau după statut, semnate conform cu originalul şi ştampilate;
7. 2 (două) exemplare din revista/publicaţia culturală propusă spre a fi finanţată, în format electronic;
8. raport de activitate editorială din ultimul an şi alte materiale care pot fi relevante pentru evaluare;

**Art. 12** Vor fi supuse evaluării doar dosarele de concurs care au toate documentele prevăzute de art. 11 din prezentul Regulament.

**Capitolul IV Criterii de evaluare**

**Art. 13** Criteriile generale pentru acordarea finanţării sunt următoarele:

1. capacitatea proiectului de a acoperi domeniul de interes ales;
2. capacitatea solicitantului de a îndeplini proiectul propus:
	1. experienţa acumulată în dezvoltarea şi realizarea de proiecte similare;
	2. calitatea proiectelor similare dezvoltate şi realizate până în prezent;
3. calitatea proiectului depus:
	1. claritatea obiectivelor în raport cu domeniul de interes ales;
	2. justificarea proiectului şi rezultatele scontate;
	3. bugetul solicitat: eficiența și eficacitatea costurilor corelate cu datele tehnice ale publicaţiei.

**Art.14** ICR va finanţa doar costurile privind drepturile de autor.

**Capitolul V Selecţia dosarelor. Termene de contestaţie. Semnarea contractelor**

**Art. 15** Membrii comisiei de evaluare vor fi experți independenți, selectați de Comitetul Director al ICR.

**Art. 16** Comisia de evaluare este formată dintr-un număr impar de membri, de minim 3 membri, fiecare având calitatea de expert independent. Pentru munca prestată în cadrul comisiilor, membrii acestora vor fi remunerați, într-un cuantum stabilit prin Ordin al Președintelui ICR, pe baza convențiilor civile încheiate cu ICR.

**Art. 17** Pentru fiecare ofertă, membrii comisiei acordă punctaje, iar ofertele vor fi finanţate în ordinea descrescătoare a punctajului, în limita maximă a 5.000 RON/număr și a 15.000 RON/aplicație.

**Art. 18** Lista publicaţiilor selectate va fi postată pe site-ul ICR Chişinău.

**Art. 19** Solicitanţii pot depune contestaţie în termen de 3 zile lucrătoare de la data și ora afişării listei cu rezultatele selecţiei. Contestaţia se transmite pe email la adresa de email icrmihaieminescu@icr.ro şi va fi soluţionată de o comisie special selectată de Comitetul Director al ICR.

**Art. 20** Contestaţiile vor fi soluţionate în termen de 3 zile lucrătoare, după înregistrarea acestora.

**Art. 21** Rezultatele finale ale selecţiei, după soluţionarea contestaţiilor vor fi făcute publice prin publicarea pe site-ul ICR-Chișinău.

**Art. 22** Finanţarea nerambursabilă se acordă în baza contractului de finanţare încheiat între ICR şi solicitantul selecţionat în vederea acordării finanţării.

Anexa 1 – formular tip pentru solicitarea finanțării și Anexele 2 și 3 – model de declarație fac parte integrantă din prezentul Regulament de concurs.